**DUFs politik for rigsfællesskabet**

*Vedtaget af DUFs styrelse d. 22.3.2023*

**Indledning**   
Danmark, Færøerne og Grønland indgår i et kulturelt, familiært, historisk og politisk rigsfællesskab. Landene deler visse institutioner, politikområder og mange har familie og venner på tværs. Alligevel er det indbyrdes kendskab ikke stort, især hos danske unge. Manglende kendskab avler uvidenhed og lagt sammen med manglende fælles mødesteder, kan det føre til fordomme og et dårligere samarbejdsklima landene imellem. DUF ønsker, at arbejde for at styrke samhørigheden, kendskabet og båndene blandt unge på tværs af landene.

**Kulturelt samarbejde**

DUF ønsker at samarbejde i rigsfællesskabet er baseret på ligeværdighed, nysgerrighed og gensidig respekt. Det er vigtigt at udvikle stærke fællesskaber og indsatser, som unge i hele rigsfællesskabet kan se sig selv i, gennem inddragelse af partnere fra Danmark, Færøerne og Grønland. Her er det særligt vigtigt at fokusere på unges mentale trivsel, som en del af det indbyrdes kendskab mellem unge i landene, da der er forskellige udfordringer og behov på tværs af landene i rigsfællesskabet.

Derfor mener DUF:

at det er vigtigt at arbejde for at nedbryde fordomme, øge det gensidige kendskab og skabe stærke bånd mellem unge i Danmark, Færøerne og Grønland gennem udveksling og oplysningsarbejde.

at unge i rigsfællesskabet bør have kendskab til trivselsdagsordener i alle tre lande som en del af kulturforståelsen på tværs, herunder særlige trivselsudfordringer for færøske og grønlandske unge.

* at stærke bånd mellem ungdomsrådene, foreningslivene og det generelle ungdomsliv i rigsfællesskabet er en væsentlig forudsætning for mere kulturelt samarbejde mellem unge på tværs af landene, hvilket stærke ungdomsråd og stærke foreningsliv udgør et vigtigt grundlag for i samarbejdet.
* danske unges kendskab til færøsk og grønlandsk sprog og kultur bør øges gennem både medier, skoleområdet og foreningslivet.
* danske public service-tjenester skal udbygge sit fokus på Færøerne, Grønland og rigsfællesskabet i sin helhed i deres medietilbud, hvor øjenhøjde med unge samt dannelse er særligt vigtigt.

**Grænsehindringer, uddannelse og arbejde**

Mange unge færinger og grønlændere flytter til Danmark for at bo, arbejde eller studere. En god del falder hurtigt til, men for nogle er det svært at vænne sig til sprog, kultur og samtidigt skabe et nyt, socialt netværk. Det kan i yderste konsekvens føre til ensomhed og mistrivsel. Her spiller foreningslivet en aktiv rolle i at tilbyde unge meningsfulde fællesskaber.

Derfor mener DUF:

* at foreningslivet i Danmark kan spille en meningsfuld rolle for unge, nyankomne fra Grønland og Færøerne ved at tilbyde dem nye, sociale fællesskaber, f.eks. gennem mentorordninger.
* at uddannelsesinstitutionerne bør tilrettelægge en særlig indsats for at byde unge grønlændere og færinger velkommen, bl.a. ved at tilbyde skræddersyede lynsprogkurser og intro til dansk kultur- og studieliv.
* at grænsehindringer mellem landene skal fjernes for at sikre bedst muligt mobilitet mellem landene.
* at der bør være større fokus på forståelse af Danmark, Færøerne, Grønland og rigsfællesskabet i sin helhed, især med fokus på gensidig kulturforståelse; herunder sprog, historie og de moderne samfund.

**Internationalt**

I en tid med øgede spændinger i Arktis, er det vigtigt med et konstruktivt samarbejde i rigsfællesskabet. Her kan civilsamfundet spille en rolle i styrkelsen af demokratiet, ungdomsinddragelse i beslutningsprocesser og i fredsarbejde.

For Danmark betyder den øgede internationale bevågenhed om Arktis, at rigsfællesskabet er sat under lup. Øget samarbejde mellem unge på tværs af rigsfællesskabet kan styrke unge i rollen som aktører med indflydelse på den politiske udvikling i området. I samarbejde med Grønland og Færøerne kan Danmark være med til at styrke og sikre den demokratiske samtale og freden i området. DUF er her bevidst om, at Danmarks rolle som arktisk aktør skyldes rigsfællesskabet, men at vi som samlet nation har fælles forsvars- og sikkerhedspolitiske udfordringer. DUF mener, at Danmark aktivt skal involvere unge og civilsamfundet i Grønland og Færøerne, når det omhandler dem helt eller delvist.

Derfor mener DUF:

* at unge fra hele rigsfællesskabet skal spille en aktiv rolle i udarbejdelse af Danmarks arktispolitik.
* at unge fra Grønland og Færøerne skal involveres i diskussioner og beslutningsprocesser i FN, EU og andre internationale organisationer som Danmark er en del af i spørgsmål, som også vedrører dem.
* at foreningslivene i rigsfællesskabet og den demokratiske samtale mellem unge i alle tre lande om fremtidens rigsfællesskab skal styrkes.